
RAPORT COMUN SUPLIMENTAR
asupra propunerii legislative privind modificarea şi completarea Legii nr.72/2007 

privind stimularea încadrării în muncă a elevilor şi studenţilor 


1. În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, prin adresa nr. Plx 604/2013 din 16 decembrie 2013, Comisia pentru învăţământ, ştiinţă, tineret şi sport şi Comisia pentru muncă şi protecţie socială au fost sesizate cu dezbaterea pe fond a propunerii legislative privind modificarea şi completarea Legii nr.72/2007 privind stimularea încadrării în muncă a elevilor şi studenţilor.

În şedinţa Plenului Camerei Deputaţilor din ziua de marţi, 23 aprilie 2014, în temeiul art. 70  din Regulamentul Camerei Deputaţilor, republicat, s-a hotărât retrimiterea propunerii legislative, Comisiilor sesizate în fond, în vederea depunerii unui raport.

La întocmirea raportului, Comisiile au avut în vedere avizul Consiliului Legislativ, punctul de vedere al Guvernului, avizul Consiliului Economic şi Social.

Propunerea legislativă are ca obiect de reglementare modificarea şi completarea Legii nr.72/2007 privind stimularea încadrării în muncă a elevilor şi studenţilor, cu modificările ulterioare, în sensul acordării angajatorilor, care încadrează în muncă, prin încheierea unui contract individual de muncă cu timp parţial, elevi şi studenţi care urmează forme de învăţământ specializate în domeniile de activitate ale respectivilor angajatori, a unui stimulent financiar, pentru o perioadă de maxim 360 de zile lucrătoare într-un an calendaristic. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.
3. Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă, în şedinţa din 09 decembrie  2013.
4. În conformitate cu prevederile art.61 din Regulamentul Camerei Deputaţilor, republicat, cu modificările ulterioare, Comisiile au dezbătut proiectul de lege în şedinţe separate.
Comisia pentru muncă şi protecţie socială a dezbătut propunerea legislativă în şedinţa din data de 06 mai  2014.
La lucrările comisiei au fost prezenţi 22 deputaţi, din totalul de 24 membri ai Comisiei.

La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Eduard Cojescu – director, doamna Simona Bordeianu – director și domnul Alexandru Șonea – consilier în cadrul Ministerului Muncii, Familiei, Protecției Sociale și Persoanelor Vârstnice.
Membrii Comisiei pentru muncă şi protecţie socială au hotărât, cu unanimitate de voturi, respingerea iniţiativei legislative.

Comisia pentru învăţământ, ştiinţă, tineret şi sport a dezbătut propunerea legislativă în şedinţa din data de 13 mai 2014. 


La lucrări au fost prezenţi 15 deputaţi din totalul de 27 membri ai Comisiei. 

La dezbaterea propunerii legislative a participat în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Andrei Gheorghe Kiraly – secretar de stat în cadrul Ministerului Educaţiei Naţionale. 

Membrii Comisiei pentru învăţământ, ştiinţă, tineret şi sport au hotărât, cu unanimitatea voturilor celor prezenți, respingerea iniţiativei legislative.
5. În urma reluării dezbaterilor, membrii celor două Comisii au hotărât să mențină soluția inițială, exprimată în raportul comun depus cu nr. 4c-9/268, respectiv nr. 4c-7/261 din data de 05 februarie 2014, și să propună plenului Camerei Deputaţilor respingerea propunerii legislative, din următoarele considerente:

- nu sunt respectate normele de tehnică legislativă prevăzute de Legea nr.24/2000, republicată;

- aplicarea iniţiativei legislative ar crea discriminări între angajatori, întrucât ar beneficia de stimulentul financiar doar angajatorii care încheie contracte individuale de muncă cu timp parţial cu elevi şi studenţi ce urmează forme de învăţământ specializate în domeniile de activitate ale respectivilor angajatori;


- perioada maximă de 360 de zile lucrătoare într-un an calendaristic nu este realistă, într-un an calendaristic neputând fi 360 de zile lucrătoare; durata timpului de muncă este reglementată de art.111-119 din Legea nr.53/2003 – Codul muncii, republicată;

- concepţia Legii nr.72/2007 este aceea de a sprijini elevii şi studenţii să obţină venituri salariale în timpul liber, fără a fi afectată participarea lor la formele de învăţământ pe care aceştia le urmează.

